Hier is Noordwes se topmatrikulant! | Netwerk24
Deur Susan Cilliers 23 Februarie 2021 11:02
Jana Geyser van die Hoërskool Rustenburg in Noordwes is dié provinsie se toppresteerder.
Jana Geyser, Noordwes se topstudent. Foto: Verskaf
Jana het sewe onderskeidings behaal en in al haar vakke 'n gemiddeld van meer as 90% gehandhaaf.
Mmaphefo Matsemela, LUR vir onderwys in Noordwes, het gedurende die bekendmaking van die provinsiale uitslae Dinsdag in Potchefstroom gesê die provinsie se slaagsyfer is 76,2% – 'n bietjie minder as die 80% waarop die provinsie gehoop het.
Sy het egter daarop gewys dat dit 'n jaar van uitsonderlike uitdagings was weens die Covid-19-pandemie.
Die Bojanala-distrik in die Brits- en Rustenburg-omgewing is die streek wat die beste in die provinsie gepresteer het.
Matrieks in die Rustenburg-omgewing het die beste in die provinsie gepresteer met 'n slaagsyfer van 83,8%, met J.B. Marks in Potchefstroom en Ventersdorp kort op sy hakke met 'n slaagsyfer van 82,1%.
Altesaam 30 skole in die provinsie het 'n 100%-slaagsyfer. Dit sluit die Meerhofskool in Brits vir kinders met gestremdhede in.
Meer oor: Jana Geyser | Rustenburg | Noordwes | . Matriekeksamen | Matrieks | Topmatrikulant | Matriek2020